b'\n_START_ARTICLE_\nMilovan Zidar\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval v rojstnem kraju, gimnazijo v Celju, kjer je tudi maturiral (1950). Na ljubljanski Agronomski in gozdarski fakulteti je \xc5\xa1tudiral agronomijo, vmes opravil prakso (Bizeljsko 1952, Irick v kantonu Aargau 1953, K\xc3\xb6nigswinter pri Bonnu 1954) in 1956 diplomiral. Na Visoki \xc5\xa1oli za politi\xc4\x8dne vede, sociologijo in novinarstvo v Ljubljani je 1962 kon\xc4\x8dal \xc5\xa1e prvo stopnjo politologije. Zaposlen je bil pri Zadru\xc5\xbeni zvezi v Celju (1956\xe2\x80\x931957), Kmetijski poslovni zvezi v Slovenskih Konjicah (1957\xe2\x80\x931960), Vodni skupnosti v Celju (1960\xe2\x80\x931961), Kmetijsko gozdarski zbornici v Celju (1961\xe2\x80\x931962) in Kmetijskem kombinatu v \xc5\xbdalcu (1962\xe2\x80\x931969) kjer je bil glavni direktor. V letih 1969\xe2\x80\x931978 je bil \xc4\x8dlan Izvr\xc5\xa1nega sveta Socialisti\xc4\x8dne republike Slovenije, 1972\xe2\x80\x931978 tudi republi\xc5\xa1ki sekretar za kmetijstvo, gozdarstvo in prehrano. V tej funkciji je za\xc4\x8del uvajati celostno modernizacijo slovenskega kmetijstva in vodil akcijo za obvezno starostno zavarovanje kmetov. V letih 1978\xe2\x80\x931982 je bil \xc4\x8dlan Zveznega izvr\xc5\xa1nega sveta SFRJ in predsednik zveznega komiteja za kmetijstvo. Ve\xc4\x8d let je bil odgovoren za politiko trga in cen in za skladnej\xc5\xa1i razvoj SRS. Leta 1983 je bil imenovan za izrednega in poobla\xc5\xa1\xc4\x8denega veleposlanika SFRJ v Mad\xc5\xbearski. Od 1988\xe2\x80\x931989 je bil predsednik Republi\xc5\xa1kega dru\xc5\xbebenega sveta za gospodarski razvoj in ekonomsko politiko in 1991-1992 direktor In\xc5\xa1tituta za hmeljarstvo in pivovarstvo v \xc5\xbdalcu. V mandatih 1963\xe2\x80\x931967 in 1969\xe2\x80\x931973 je bil poslanec Skup\xc5\xa1\xc4\x8dine SRS, 1967\xe2\x80\x931970 \xc4\x8dlan Zvezne konference SZDL, 1968\xe2\x80\x931972 Konference ZKS in 1978\xe2\x80\x931982 CK ZKJ. Za delo na gospodarskem in politi\xc4\x8dnem podro\xc4\x8dju je prejel ve\xc4\x8d odlikovanj in priznanj.'